|  |  |  |  |  |  |
| --- | --- | --- | --- | --- | --- |
| Analiza de impact  a proiectului de hotărâre de Guvern cu privire la aprobarea metodologiei privind calcularea valorii energetice a produselor alimentare ambalate și a regulamentului sanitar privind informarea consumatorului cu privire la substanțele prezente în produsele culinare care cauzează alergii sau intoleranţe | | | | | |
| **Titlul analizei impactului (poate conţine titlul propunerii de act normativ):** | Proiectul hotărârii de Guvern cu privire la aprobarea metodologiei privind calcularea valorii energetice a produselor alimentare ambalate și a regulamentului sanitar privind informarea consumatorului cu privire la substanțele prezente în produsele culinare care cauzează alergii sau intoleranţe | | | | |
| **Data:** | 17.11.2023 | | | | |
| **Autoritatea administraţiei publice (autor):** | Ministerul Sănătății  Agenția Națională pentru Sănătate Publică | | | | |
| **Subdiviziunea:** | Direcţia politici în domeniul sănătății publice și urgențe în sănătatea publică | | | | |
| **Persoana responsabilă şi datele de contact:** | **Mariana Gîncu**, Ministerul Sănătății,  022 268 870, [mariana.gincu@ms.gov.md](mailto:mariana.gincu@ms.gov.md)  **Maria-Victoria Racu**, Agenția Națională pentru Sănătate Publică, 022 574 405, [maria-victoria.racu@ansp.gov.md](mailto:maria-victoria.racu@ansp.gov.md) | | | | |
| **Compartimentele analizei impactului** | | | | | |
| **1. Definirea problemei** | | | | | |
| **a) Determinați clar şi concis problema şi/sau problemele care urmează să fie soluţionate** | | | | |  |
| Problemele care au impus elaborarea prezentului proiect de hotărâre sunt:  1)Afectarea sănătății și siguranței sănătății consumatorului prin informarea incompletă referitor la valoarea energetică înscrisă pe produsele alimentare ambalate.  2) Lipsa reglementărilor referitor la modul de aplicare a mențiunilor privind substanțele care cauzează alergii sau intoleranțe în produsele culinare nepreambalate, ceea ce generează implicații negative asupra siguranței sănătății publice în special pentru persoanele care suferă de alergii sau intoleranțe alimentare. | | | | | |
| **b) Descrieți problema, persoanele/entităţile afectate și cele care contribuie la apariția problemei, cu justificarea necesității schimbării situaţiei curente şi viitoare, în baza dovezilor şi datelor colectate și examinate** | | | | |  |
| Informarea corectă și amplă a consumatorului cu privire la produsele alimentare reprezintă o practică europeană care are drept scop asigurarea unui nivel înalt de protecție a sănătății populației și contribuie la libera circulație a unor produse alimentare sigure și sănătoase, dar și un drept fundamental al fiecărui consumator. Informațiile prezentate pe etichetă influențează alegerea consumatorilor în conformitate cu considerațiile privind sănătatea, economice, ecologice, sociale sau etice.  La nivelul Uniunii Europene normele comunitare privind oferirea informațiilor relevante consumatorilor referitor la produsele alimentare sunt prevăzute în Regulamentul UE nr. 1169/2011 al Parlamentului European și al Consiliului privind informarea consumatorilor cu privire la produsele alimentare. Astfel, în Republica Moldova cadrul legal în acest domeniu a fost armonizat cu dispozițiile comunitare în anul 2017 prin aprobarea Legii nr. 279/2017 privind informarea consumatorului cu privire la produsele alimentare.  Cu toate acestea, unele prevederi aprobate prin modificarea Legii în 2020 cu referire la adoptarea actelor de punere în aplicare referitoare la calcularea valorii energetice și de indicare a ingredientelor şi a substanţelor prezente în produsele culinare care cauzează alergii sau intoleranţe nu au fost deocamdată puse în aplicare.  Lacunele cadrului normativ național în domeniul practicilor de informare corectă și deplină a consumatorului cu privire la produsele alimentare reprezintă un pericol pentru sănătatea populației.  DESCRIEREA PROBLEMELOR SPECIFICE  **Valoarea energetică a produselor ambalate**  Valoarea energetică face parte din declarația nutrițională a produsului, care în conformitate cu prevederile Legii nr. 279/2017 privind informarea consumatorului cu privire la produsele alimentare și bunele practici internaționale, trebuie să se regăsească în mod obligatoriu pe eticheta produsului alimentar. Prezența acesteia ajută consumatorii să înțeleagă câtă energie vor obține în urma consumului unui anumit produs și dacă aceasta se încadrează în limita energetică zilnică de consum.  Conform unui studiu[[1]](#footnote-1)efectuat în 2019 de către o companie de sondaje din țară, cca 39% din consumatori verifică cu regularitate valoarea energetică și nutritivă declarate pe eticheta produselor alimentare, 30% - prezența alergenilor, iar 28% - conținutul de gluten.  Potrivit unei meta-analize [[2]](#footnote-2) care a inclus 2 milioane de observații din 11 țări ale lumii, etichetarea corespunzătoare a produselor alimentare reduce aportul caloric al consumatorilor cu 6,6%, consumul total de grăsimi cu 10,6% și alte produse alimentare nesănătoase cu 13%, mărind în același timp aportul de fructe și legume cu 13,5%.  Potrivit celui de al doilea studiu național transversal STEPS din 2021, prevalența factorilor de risc pentru bolile netransmisibile în Republica Moldova, a fost constatat că mai mult de 6 din 10 adulți sunt supraponderali sau obezi, iar raportul dintre circumferința taliei și cea a șoldurilor se află la limita inferioară a riscului substanțial de apariție a complicațiilor metabolice atât la bărbați, cât și la femei. La apariția acestui fenomen contribuie considerabil aportul caloric sporit, în mare parte de pe urma consumului produselor alimentare intens prelucrate și ambalate. În cazul în care pe ambalajul acestuia nu sunt indicate valorile energetice corecte, consumatorii sunt induși în eroare și aleg să cumpere produse alimentare care pot avea un impact negativ asupra greutății corpului și a stării de sănătate.  Pentru a informa corespunzător consumatorul, este primordială prezentarea cifrelor corecte ale valorii energetice în declarația nutrițională a produselor alimentare, dar și asigurarea procesului de monitorizare a declarației nutriționale pe piață.  Odată cu adoptarea Legii nr. 306/2018 privind siguranța alimentelor și divizarea domeniilor de competență între Agenția Națională pentru Siguranța Alimentelor (ANSA) și Ministerul Sănătății, în domeniul supravegherii etichetării produselor alimentare s-a creat un confuz. Deși conform legii menționate supra ANSA a fost desemnată autoritatea centrală de supraveghere și control a produselor pe întreg lanțul alimentar, inclusiv a etichetării, atribuțiile privind supravegherea etichetării nutriționale, inclusiv a valorii energetice au fost oferite Agenției Naționale pentru Sănătate Publică prin prevederile aceleiași legi, dar și a Legii nr. 279/2017 privind informarea consumatorilor cu privire la produsele alimentare.  Din acest motiv supravegherea pe piață a declarației nutriționale a produselor alimentare ambalate nu a fost exercitată, astfel încât operatorii din domeniul alimentar au aplicat pe ambalajul produselor, valori energetice de o corectitudine necunoscută.  Din cauza vidului metodologic în ceea ce privește calcularea valorii energetice din produsele alimentare și a faptului că în acest moment în țară nu există niciun laborator acreditat pentru determinarea valorii energetice în produsele alimentare, în declarația nutrițională a produselor alimentare ambalate au fost introduse valori energetice de o corectitudine necunoscută. De curând, în urma adoptării Legii nr. 97/2023, au fost prevăzute modificări în Legea nr. 279/2017 prin care Agenția Națională pentru Sănătate Publică este autoritatea responsabilă privind supravegherea și controlul respectării regulilor privind mențiunile nutriționale și de sănătate pentru o serie de produse care se comercializează în farmacii, iar supravegherea declarației nutriționale aplicate pe produsele alimentare va fi în exclusivitate responsabilitatea ANSA. Prezentele modificări intră în vigoare la mijlocul lunii noiembrie 2023. Astfel, pentru a oferi suport operatorilor din domeniul alimentar în procesul calculării și a indicării corecte a valorii energetice pe etichetă, este necesară aprobarea unei metodologii detaliate în acest sens.  Astfel, pentru unificarea și uniformizarea calculelor valorii energetice a produselor ambalate și a modului de declarare a cifrelor în declarația nutrițională obligatorie, a fost elaborată metodologia de calcul prin care va fi asigurată informarea corectă a consumatorilor.  Totodată, această metodologie va eficientiza procesul de monitorizare și supraveghere a etichetării nutriționale pe întreg lanțul alimentar de către organul de control în domeniul siguranței alimentelor.  **Alergenii din produsele alimentare culinare nepreambalate**  Alergiile alimentare reprezintă reacții specifice ale sistemului imun la consumul unui anumit tip de proteine (denumite și alergeni) din compoziția produselor alimentare. Chiar și ingerarea accidentală a unor mici particule de alergeni poate provoca reacții alergice imediate care implică unul sau mai multe organe. Simptomele experimentate pot fi ușoare, medii, severe sau chiar fatale. Cele mai grave reacții implică de obicei mai multe organe și poartă denumirea de șoc anafilactic.  Potrivit estimărilor globale, în jur de 220-250 milioane de oameni suferă de alergii alimentare. La nivel european această cifră trece de 17 milioane, iar unul din patru copii de vârstă școlară este alergic.  Prevalența alergiilor alimentare a sporit în ultimele câteva decenii și continuă să crească. În SUA, numărul total al reacțiilor anafilactice a crescut cu 377% din 2007 până în 2016. În Marea Britanie a fost observată o majorare de 615% din 1992 până în 2012.  Cele mai recente date [[3]](#footnote-3) conform studiului EuroPrevall care a inclus populația din diferite țări, precum Elveția, Spania, Grecia, Bulgaria, Polonia, Lituania, Islanda și Olanda au demonstrat o variație a prevalenței maladiilor alergice de la o țară la alta – de la 0,3% în Grecia la 5,6% în Elveția în cazul adulților și de la 1,9% în Islanda la 5,6% în Polonia în cazul copiilor.  Potrivit studiilor recente[[4]](#footnote-4), 25% din reacțiile anafilactice alimentare se întâmplă în afara locuinței, de obicei în timpul luării cinei la restaurant. Totodată, unele estimări demonstrează că 74% din toate reacțiile alergice asociate produselor alimentare implică produsele alimentare nepreambalate. De exemplu, în Marea Britanie[[5]](#footnote-5), în jur de 59% din spitalizările de pe urma reacțiilor anafilactice alimentare sunt atribuite serviciilor de catering.  Lipsa indicării alergenilor în produsele alimentare culinare sau indicarea incorectă sau incompletă a acestora poate genera majorarea cazurilor de reacții alergice, inclusiv severe, anafilactice, spitalizări sau chiar decese generate de expunerea accidentală la produsele alimentare care conțin alergeni.  Potrivit datelor prezentate de către Agenția Națională pentru Siguranța Alimentelor, în cadrul programelor de monitorizare și supraveghere în domeniul siguranței alimentelor, pe parcursul anilor 2021-2022 au fost efectuate 50 de investigații privind prezența alergenilor nedeclarați (gluten, proteina din soia, proteina din ou, proteina din lapte, arahide) în produsele de panificație, patiserie și cofetărie.  În anul 2021 nu au fost depistate neconformități în ce privește alergenii alimentari, iar în 2022 au fost depistate 6 probe neconforme la prezența mențiunii privind alergenii alimentari în cazul cărora au fost întocmite 4 procese verbale cu privire la contravenții. În anul 2023 urmează să se efectueze 24 de investigații în vederea determinării alergenilor nedeclarați în produsele alimentare de origine nonanimală.  În același timp, este oportun de menționat că la nivel național, în intervalul anilor 2020-2022, prin intermediul Sistemului Rapid de Alertă pentru Alimente și Furaje (RASFF) s-a observat o creștere a numărului de notificări privind depistarea alergenilor nedeclarați *pe etichetă* în conținutul produselor alimentare ambalate:   * 43 notificări privind incidența alergenilor nedeclarați în 2020; * 48 notificări în 2021; * 33 notificări în 2022.   Din totalul notificărilor recepționate, cel mai frecvent au fost notificați alergenii din: /grâu (gluten) (27 cazuri), nuci (21), lapte (21), soia/ (18), muștar (12), ouă (7), sulfiți (6).  Actualmente prevederile cu privire la obligarea operatorilor din domeniul alimentar de a indica alergenii în produsele alimentare nepreambalate se regăsesc în art. 37 din Legea nr. 279/2017 privind informarea consumatorilor cu privire la produsele alimentare. Aliniatul (4) al prezentului articol urmează să fie pus în aplicare prin aprobarea prezentei hotărâri de Guvern.  Conform Comunicării Comisiei Europene din 13 iulie 2017 privind furnizarea informațiilor referitoare la substanțe sau produse care cauzează alergii sau intoleranțe, astfel cum sunt enumerate în anexa II la Regulamentul (UE) nr. 1169/2011 al Parlamentului European și al Consiliului privind informarea consumatorilor cu privire la produsele alimentare, în procesul menționării alergenilor în produsele culinare oferite în forma nepreambalată consumatorului pot fi folosite toate mijloacele de comunicare în ceea ce privește furnizarea informațiilor referitoare la alergeni.  Acestea sunt necesare pentru a permite consumatorului să facă o alegere în cunoștință de cauză. | | | | | |
| **c) Expuneți clar cauzele care au dus la apariţia problemei** | | | | |  |
| Cauzele care au dus la apariția problemei sunt:   1. creșterea numărului de persoane supraponderale; 2. creșterea numărului de persoane cu alergii cronice la produsele alimentare; 3. sporirea morbidității prin diabet zaharat; 4. lipsa informării corecte a consumatorilor referitor la valoarea energetică înscrisă pe produsele alimentare ambalate și la alergenii în produsele culinare oferite în forma nepreambalată. | | | | | |
| **d) Descrieți cum a evoluat problema şi cum va evolua fără o intervenție** | | | | |  |
| ***La nivel internațional***  În ghidul CODEX Alimentarius CXG 2-1985 privind etichetarea nutrițională, declarația nutrițională care include valoarea energetică și cantitatea de nutrienți (proteine, grăsimi, sodiu, sare) este prezentată drept obligatorie doar pentru produsele ambalate care conțin pe etichetă mențiuni nutriționale și de sănătate. Celelalte produse ambalate pot conține *facultativ* această declarație doar dacă există circumstanțe naționale care ar susține prezența lor. Totodată, unele produse urmează a fi exceptate de aceasta pe baza semnificației nutriționale minore sau a ambalajului de dimensiuni mici.  În anul 2011 Parlamentul European și Consiliul Uniunii Europene a adoptat Regulamentul (UE) nr. 1169 prin care valoarea energetică a devenit o parte componentă a declarației nutriționale *obligatorii*, scopul căreia este sprijinirea acțiunilor din domeniul nutriției ca parte a politicilor din domeniul sănătății publice, precum și furnizarea de recomandări științifice pentru educația cetățenilor în domeniul nutriției.  De menționat că actul european prevede ca valoarea energetică sa fie calculată pe baza valorilor medii cunoscute sau reale ale ingredientelor utilizate.  Totodată, prezentul act european prevede menționarea obligatorie și a substanțelor care provoacă alergii sau intoleranțe din produsele alimentare prezentate nepreambalate la vânzare către consumatorul final sau către unitățile de restaurație colectivă sau pentru produsele alimentare ambalate în locul în care sunt vândute la cererea cumpărătorului sau preambalate în vederea vânzării lor directe.  În cazul alergenilor alimentari din produsele nepreambalate, conform prevederilor europene, statele membre pot adopta măsuri naționale privind mijloacele prin care trebuie puse la dispoziție aceste mențiuni și, după caz, forma de exprimare și de prezentare a acestora.  ***În Republica Moldova***  Prevederile privind prezența obligatorie a declarației nutriționale pe eticheta produselor alimentare ambalate a fost introdusă prin adoptarea în anul 2017 a Legii nr. 279 privind informarea consumatorului cu privire la produsele alimentare și transpunerea Regulamentului (UE) nr.1169/2011 în prezentul act național. În anul 2020, prezenta Lege a fost modificată prin LP134, fiind adăugată prevederea referitor la adoptarea de către Guvern a actelor de punere în aplicare referitoare la calcularea valorii energetice. Până în acest moment, prezenta prevedere nu a fost executată.  Prin actul național adoptat în 2017, operatorii din domeniul alimentar au fost obligați să menționeze prezența alergenilor alimentari în produsele nepreambalate. Aceasta urmează să se înscrie pe un afiş, anunţ sau în orice altă formă, fără riscul de confuzie pentru consumator.  În 2020, odată cu modificarea legii a fost prevăzută obligativitatea prezentării alergenilor, inclusiv în cazul produselor culinare nepreambalate comercializate în unitățile de alimentație publică. Totodată, a fost inclusă și punerea în aplicare de către Guvern a actelor normative referitor la indicarea ingredientelor și a substanțelor prezente în produsele culinare care cauzează alergii sau intoleranțe.  Deși în pct. 46 din Regulamentul sanitar pentru unitățile de alimentație publică aprobat prin Hotărârea Guvernului nr. 206/2023 cu privire la aprobarea regulamentelor și a regulilor din comerțul interior și abrogarea unor Hotărâri ale Guvernului există prevederea prin care operatorii din domeniul alimentar sunt obligați să indice în meniu orice ingredient sau adjuvant tehnologic care provoacă alergii sau intoleranță, utilizat la fabricarea sau prepararea unui produs alimentar, aceasta nu descrie cerințele de aplicare și, drept urmare, este inconsistentă pentru operatorii din domeniul alimentar.  În cazul în care prezentele prevederi ale Legii nr. 279/2017 privind informarea consumatorului cu privire la produsele alimentare nu vor fi puse în aplicare prin aprobarea prezentului proiect de act normativ, pot fi menționate următoarele riscuri și urmări:   1. Informarea necorespunzătoare a consumatorului cu privire la valoarea energetică a produselor alimentare și a prezenței alergenilor în produsele alimentare nepreambalate; 2. Creșterea numărului persoanelor cu supraponderabilitate și obezitate și a morbidității prin bolile netransmisibile; 3. Sporirea numărului reacțiilor alergice cu grad diferit de severitate în cazul consumului produselor culinare în unitățile de alimentație publică; 4. Neasigurarea (sau oricare alt substantiv, deoarece nu are sens subpunctul) protecției sănătății umane și a intereselor consumatorului privind calitatea produselor alimentare plasate pe piață. | | | | | |
| *e)* **Descrieți cadrul juridic actual aplicabil raporturilor analizate şi identificați carenţele prevederilor normative în vigoare, identificați documentele de politici şi reglementările existente care condiţionează intervenţia statului** | | | | |  |
| În prezent siguranța produselor alimentare este reglementată de:   * Legea nr. 306/2018 privind siguranța alimentelor; * Legea nr. 279/2017 privind informarea consumatorului cu privire la produsele alimentare; * Legea nr.10/2009 privind supravegherea de stat a sănătății publice care prevede introducerea pe piaţă a produselor alimentare conforme regulamentelor sanitare aprobate de către Guvern şi efectuarea măsurilor de asigurare a siguranţei acestor produse.   Drept temei pentru această inițiativă a Guvernului au servit art. 6 din Legea nr.10/2009 privind supravegherea de stat a sănătăţii publice și art. 30, alin. (6) și art. 37 ,alin. (3) din Legea nr. 279/2017 privind informarea consumatorului cu privire la produsele alimentare, prin care Guvernul adoptă acte de punere în aplicare referitoare la calcularea valorii energetice și la indicarea ingredientelor şi a substanţelor prezente în produsele culinare care cauzează alergii sau intoleranţe.  Aprobarea prezentului act normativ va contribui semnificativ la implementarea legislației naționale care transpune prevederile Regulamentelor (UE), asigurând astfel un nivel înalt de protecție a sănătății populației și a protecției consumatorilor. | | | | | |
| **2. Stabilirea obiectivelor** | | | | | |
| **a) Expuneți obiectivele (care trebuie să fie legate direct de problemă și cauzele acesteia, formulate cuantificat, măsurabil, fixat în timp și realist)** | | | | |  |
| Principalele obiective ale intervenției sunt:   1. Protecția consumatorilor și asigurarea sănătății publice; 2. Reducerea riscurilor care determină apariția bolilor alergice; 3. Reducerea morbidității prin diabet zaharat; 4. Conștientizarea populației privind riscurile legate de valorile energetice înalte și alergenii din produsele almentare. | | | | | |
| **3. Identificarea opţiunilor** | | | | | |
| **a) Expuneți succint opțiunea „a nu face nimic”, care presupune lipsa de intervenție** | | | | |  |
| Au fost identificate două opțiuni:   1. A nu face nimic, a lăsa lucrurile aşa cum sunt. 2. A aproba proiectul de act normativ.     ***Opțiunea I – a nu face nimic***  Dezavantaje:   1. Creșterea ratei supraponderabilității, obezității și a morbidității prin bolile netransmisibile în rândul populației (asociate consumului de produse hipercalorice); 2. Sporirea numărului reacțiilor alergice survenite în urma consumului produselor culinare în unitățile de alimentație publică; 3. Informarea incompletă și eronată a consumatorului cu privire la produsele alimentare; 4. Obstacol pentru operatorii din domeniul alimentar în vederea calculării valorii energetice a produselor alimentare ambalate și a indicării alergenilor în produsele culinare nepreambalate. | | | | | |
| **b) Expuneți principalele prevederi ale proiectului, cu impact, explicând cum acestea țintesc cauzele problemei, cu indicarea novațiilor și întregului spectru de soluţii/drepturi/obligaţii ce se doresc să fie aprobate** | | | | |  |
| ***Opțiunea II – aprobarea proiectului hotărârii de Guvern***  Prezentul proiect are drept scop asigurarea unui nivel înalt de protecție a sănătății populației, a protecției consumatorilor și garantarea dreptului acestora la informare prin responsabilizarea operatorilor din domeniul alimentar.  Proiectul de hotărâre de Guvern cu privire la aprobarea metodologiei privind calcularea valorii energetice a produselor alimentare ambalate și a regulamentului sanitar privind informarea consumatorului cu privire la substanțele prezente în produsele culinare care cauzează alergii sau intoleranţe asigură implementarea prevederilor Legii nr. 279/2017 privind informarea consumatorului cu privire la produsele alimentare referitor la punerea în aplicare a actelor cu privire la calcularea valorii energetice și a indicării ingredientelor și a substanţelor care provoacă alergii sau intoleranţe prezente în produsele culinare.  Actele normative care urmează a fi aprobate prin prezentul proiect de hotărâre de Guvern se referă la:   * *Calcularea corectă a valorii energetice a produselor alimentare ambalate* prin aprobarea și implementarea metodologiei unificate de calcul care prevede principii generale de calculare, metode de apreciere și declarare pe etichetă a valorii nutritive a produsului, formulele de calcul a valorii energetice și valorile nutriționale ale principalelor categorii de produse alimentare.   Formulele de calcul prevăzute în prezenta metodologie au fost preluate din Ghidul FAO/INFOODS „Ghid pentru conversia unităților, numitorilor și expresiilor - Versiunea 1.0” (Directives FAO/INFOODS: Directives relatives à la conversion d’unités, de dénominateurs et  d’expressions - Version 1.0), pag. 9, tabel 4.1-3 [[6]](#footnote-6).  Valorile nutriționale ale alimentelor din anexa nr. 1 la Metodologia privind calcularea valorii energetice a produselor alimentare ambalate au fost preluate din baza de date franceză French CIQUAL database (Anses)[[7]](#footnote-7) și americană Food data central (USDA). [[8]](#footnote-8)   * *Garantarea informării corespunzătoare a consumatorilor cu privire la prezența substanțelor care provoacă alergii sau intoleranțe* *în produsele alimentare culinare*, *comercializate în unităţile de alimentaţie publică și în unitățile de comerț.* Regulamentul sanitar care urmează să fie aprobat în acest sens prevede un set de cerințe privind indicarea substanțelor care cauzează alergii sau intoleranțe în produsele culinare nepreambalate pentru a asigura informarea deplină a consumatorilor, inclusiv prin intermediul pictogramelor.   Cerințele prevăzute în prezentul act normativ au fost preluate parțial din Ordinul Autorității Naționale pentru Protecția Consumatorilor din România, nr. 163 din 3 iunie 2021, pentru furnizarea de informații privind prezența unor substanțe sau produse care pot cauza alergii sau intoleranță în produsele alimentare neambalate [[9]](#footnote-9) și din Ghidul Britanic Food Standards Agency pentru producătorii de alimente nepreambalate „Food allergen labelling and information requirements technical guidance: Part 2: Guidance for businesses providing non-prepacked food” [[10]](#footnote-10). Pictogramele au fost preluate din resursele oferite industriei alimentare de către site-ul Erudus. [[11]](#footnote-11)  **Promovarea proiectului propus va avea următoarele efecte benefice:**   * Informarea deplină și corectă a consumatorului cu privire la produsele alimentare consumate; * Asigurarea aplicării uniforme a prevederilor legislative referitor la informarea consumatorilor cu privire la produsele alimentare; * Excluderea impedimentelor pentru operatorii din domeniul alimentar în procesul etichetării produselor alimentare ambalate și a celor culinare, nepreambalate. | | | | | |
| **c) Expuneți opțiunile alternative analizate sau explicați motivul de ce acestea nu au fost luate în considerare** | | | | |  |
| Nu s-au identificat alte opțiuni alternative. | | | | | |
| **4. Analiza impacturilor opţiunilor** | | | | | |
| **a) Expuneți efectele negative şi pozitive ale stării actuale și evoluția acestora în viitor, care vor sta la baza calculării impacturilor opțiunii recomandate** | | | | |  |
| **Opţiunea I - A nu face nimic;**  *Costuri:*  Povara bolilor netransmisibile și a obezității asociate consumului produselor alimentare hipercalorice, dar și a reacțiilor alergice survenite în urma consumului produselor culinare nepreambalate, cheltuieli din partea sistemului de sănătate pentru diagnosticul și tratamentul acestor maladii.  Pierderi din partea operatorilor din domeniul alimentar prin sancțiunile impuse de organul de control în urma aplicării eronate a valorii energetice pe produsele alimentare ambalate și a neaplicării alergenilor din produsele culinare în unitățile de alimentație publică.  *Beneficii:*  Beneficii în lipsa intervenţiei propuse nu s-au identificat.  *Efecte negative:*   1. Lipsa cadrului normativ care prevede metodologia unificată de calcul a valorii energetice a produselor ambalate și procedura de aplicare a alergenilor din produsele culinare nepreambalate; 2. Existența unor lacune în cadrul legislativ național; 3. Prezența pe piața internă a produselor alimentare care ar putea prezenta risc pentru sănătatea consumatorilor; 4. Consumul produselor cu o valoare energetică sporită sau a celor care conțin alergeni și substanțe care provoacă intoleranțe în compoziție; 5. Nu va fi posibilă informarea corectă și deplină a consumatorilor; 6. Impedimente pentru operatorii din domeniul alimentar în aplicarea declarației nutriționale și a alergenilor din compoziția produselor alimentare.   *Riscuri:*   * Riscul creșterii ratelor supraponderabilității, a obezității, a maladiilor cardiovasculare sau a diabetului zaharat de tip II; * sporirea cazurilor de reacții alergice survenite în urma consumului produselor culinare în unitățile de alimentație publică; * Neaplicarea unor prevederi din legislația națională.   *Impactul:*   * Informarea incorectă a consumatorului; * Punerea în pericol a sănătății consumatorilor; * Creșterea morbidității prin boli netransmisibile; * Sporirea numărului de sancțiuni impuse operatorilor din domeniul alimentar; * Mărirea numărului de petiții din partea consumatorilor privind informarea incorectă cu privire la produsele alimentare.   *Efecte pozitive* - prin continuarea stării actuale nu există. | | | | | |
| **b1) Pentru opțiunea recomandată, identificați impacturile completînd tabelul din anexa la prezentul formular. Descrieți pe larg impacturile sub formă de costuri sau beneficii, inclusiv părțile interesate care ar putea fi afectate pozitiv și negativ de acestea** | | | | |  |
| *Costuri:*  Implementarea proiectului nu va presupune cheltuieli financiare suplimentare din bugetul de stat. Costurile aferente asigurării controlului oficial pentru produsele reglementate de prezentul Regulament vor fi în limita alocațiilor aprobate pentru instituțiile responsabile.  *Beneficii:*   * 1. Cadru legislativ coerent, asigurarea unui înalt nivel de protecţie și informare a consumatorului;   2. Apărarea intereselor legitime ale consumatorilor;   3. Promovarea și plasarea pe piață a produselor etichetate corespunzător, inofensive pentru sănătatea umană;   4. Excluderea pericolului de aplicare a practicilor incorecte din partea operatorilor din domeniul alimentar;   5. Responsabilizarea operatorilor din domeniul alimentar;   6. Creșterea competitivității produselor pe piața internă.   *Riscuri:*  Neconformarea operatorilor din domeniul alimentar la cerințele impuse de actul aprobat;  Capacități reduse de implementare și control.  *Costuri de conformare:*  Proiectul va genera costuri suplimentare pentru producători în cazul efectuării analizelor chimice cu privire la valoarea nutritivă a produselor în cadrul laboratoarelor acreditate în acest sens. Cu toate acestea, pentru determinarea nutrimentelor din produsele alimentare pot fi aplicate valorile ingredientelor și calculele prevăzute în prezentul proiect de hotărâre de Guvern.  Costurile pentru investigațiile de laborator vor fi efectuate conform tarifelor aprobate prin Hotărârea Guvernului nr. 533 / 2011 de aprobare a Listei şi tarifelor serviciilor contra cost din sfera sănătăţii publice prestate persoanelor fizice şi juridice.  *Impacturile identificate:*  Intervenția propusă are un impact pozitiv asupra sănătății publice și a competitivității afacerilor, a activității operatorilor din domeniul alimentar.  Aplicarea uniformă a prevederilor legislației din domeniul informării consumatorului cu privire la produsele alimentare generează beneficii substanțiale pentru starea de sănătate a populației prin reducerea bolilor netransmisibile și a reacțiilor alergice alimentare. | | | | | |
| **b2) Pentru opțiunile alternative analizate, identificați impacturile completînd tabelul din anexa la prezentul formular. Descrieți pe larg impacturile sub formă de costuri sau beneficii, inclusiv părțile interesate care ar putea fi afectate pozitiv și negativ de acestea** | | | | |  |
| Nu s-au identificat alte opțiuni alternative. | | | | | |
| **c) Pentru opțiunile analizate, expuneți cele mai relevante/iminente riscuri care pot duce la eșecul intervenției și/sau schimba substanțial valoarea beneficiilor și costurilor estimate și prezentați presupuneri privind gradul de conformare cu prevederile proiectului a celor vizați în acesta** | | | | |  |
| Riscuri care pot duce la eșecul intervenției nu s-au identificat. Gradul de conformare la prevederile stabilite va fi unul optim, întrucât acestea vin în ajutor operatorilor din domeniul alimentar în procesul etichetării produselor alimentare ambalate și a informării corespunzătoare a consumatorilor cu privire la produsele alimentare nepreambalate, comercializate în unităţile de alimentaţie publică și în unitățile de comerț. | | | | | |
| **d) Dacă este cazul, pentru opțiunea recomandată expuneți costurile de conformare pentru întreprinderi, dacă există impact disproporționat care poate distorsiona concurența și ce impact are opțiunea asupra întreprinderilor mici și mijlocii. Se explică dacă sunt propuse măsuri de diminuare a acestor impacturi** | | | | |  |
| Au fost identificate costuri de conformare în vederea implementării prevederilor prezentului proiect din partea operatorilor din domeniul alimentar. Intervenția propusă are impact pozitiv asupra sănătății publice și asupra competitivității afacerilor, a activităților întreprinderilor din domeniul alimentar. | | | | | |
| **Concluzie**  **e) Argumentați selectarea unei opțiunii, în baza atingerii obiectivelor, beneficiilor și costurilor, precum și a asigurării celui mai mic impact negativ asupra celor afectați** | | | | |  |
| În vederea asigurării unui nivel înalt de protecție a sănătății populației, a protecției consumatorilor și garantarea dreptului acestora la informare, se va opta pentru aprobarea proiectului hotărârii de Guvern cu privire la aprobarea metodologiei privind calcularea valorii energetice a produselor alimentare ambalate și a regulamentului sanitar privind informarea consumatorului cu privire la substanțele prezente în produsele culinare care cauzează alergii sau intoleranţe.  Opțiunea propusă va influența pozitiv sănătatea publică prin protecția și informarea corectă a consumatorilor, dar și asigurarea pieții cu produse sigure și inofensive. | | | | | |
| **5. Implementarea şi monitorizarea** | | | | | |
| **a) Descrieți cum va fi organizată implementarea opțiunii recomandate, ce cadru juridic necesită a fi modificat și/sau elaborat și aprobat, ce schimbări instituționale sunt necesare** | | | | |  |
| 1. Intrarea în vigoare la data publicării în Monitorul Oficial al Republicii Moldova a prezentei Hotărâri; 2. Implementarea prezentei hotărâri presupune organizarea seminarelor de instruire pentru specialiștii din cadrul Agenției Naționale pentru Siguranța Alimentelor implicaţi în activităţile de supraveghere şi informarea agenţilor economici referitor la prevederile actului normativ, aceste activităţi fiind realizate în conformitate cu atribuţiile de serviciu şi care nu necesită acoperire financiară suplimentară.   Implementarea cadrului normativ propus va avea următoarele efecte pozitive:   * Aplicarea uniformă a prevederilor legislației în domeniul informării consumatorului cu privire la produsele alimentare; * Asigurarea pieții interne cu produse inofensive, etichetate corespunzător; * Protecția intereselor consumatorilor; * Micșorarea riscului de boli netransmisibile și de reacții alergice alimentare cauzate de etichetarea neconformă a produselor alimentare.   În urma aprobării prezentului proiect, prevederile actului prenotat nu vin în contradicție cu prevederile legislației naționale. | | | | | |
| **b) Indicați clar indicatorii de performanță în baza cărora se va efectua monitorizarea** | | | | |  |
| Monitorizarea se va efectua în baza următorilor indicatori de performanță:   1. Ponderea probelor (ne)conforme privind aplicarea valorii energetice în declarația nutrițională a produsului; 2. Ponderea unităților de alimentație publică și de comerț cu produse culinare în care (nu) a fost plasată într-un loc vizibil avertizarea referitor la prezența substanțelor care cauzează alergii sau intoleranțe în produsele culinare comercializate; 3. Implementarea deplină a prevederilor legislației în domeniul informării consumatorilor cu privire la produsele alimentare; 4. Rata obezității și a reacțiilor alergice alimentare în rândul populației. | | | | | |
| **c) Identificați peste cât timp vor fi resimțite impacturile estimate și este necesară evaluarea performanței actului normativ propus. Explicați cum va fi monitorizată şi evaluată opţiunea** | | | | |  |
| Aplicarea metodologiei de calculare a valorii energetice și a procedurii de indicare a alergenilor în produsele culinare nepreambalate va avea un impact imediat asupra nivelului de protecție a consumatorului.  Odată cu intrarea în vigoare a prezentei hotărâri, producătorii vor fi obligați să aplice, în procesul de stabilire a valorii energetice a produsului, formula de calcul aprobată. Totodată, organul de control în domeniul siguranței alimentelor va aplica metodologia aprobată prin prezenta hotărâre în procesul de monitorizare a corectitudinii declarației nutriționale aplicate pe produsele alimentare ambalate. Acest fapt va asigura punerea la dispoziția consumatorului a produselor ambalate etichetate corespunzător.  Totodată, va deveni obligatorie și aplicarea regulamentului sanitar privind indicarea alergenilor în produsele culinare nepreambalate care va unifica modul de indicare a alergenilor în produsele comercializate în unitățile de alimentație publică și în cazul comercializării produselor prin metode de comunicare la distanță. Aplicarea textuală și a pictogramelor care indică la prezența alergenilor în produsele alimentare nepreambalate comercializate în unitățile de alimentație publică va fi posibilă nemijlocit în urma intrării în vigoare a prezentei hotărâri de Guvern.  Posibilitatea punerii în aplicare după aprobarea Hotărârii de Guvern dictează impactul major asupra nivelului de protecție a consumatorului. | | | | | |
| **6. Consultarea** | | | | | |
| **a) Identificați principalele părţi (grupuri) interesate în intervenţia propusă** | | | | |  |
| Principalele părți interesate în intervenția dată sunt:   * *Consumatorii* – indicarea valorii energetice corespunzătoare în declarația nutrițională a produselor ambalate va ajuta consumatorii să facă alegeri alimentare în cunoștință de cauză, iar indicarea corectă a alergenilor în produsele culinare va ajuta consumatorii care suferă de alergii sau intoleranțe să prevină debutul unei reacții alergice; * *Autoritățile publice interesate* – Agenția Națională pentru Sănătate Publică în procesul asigurării protecției consumatorilor și prevenirea declanșării evenimentelor care ar pune în pericol sănătatea publică (alergiile alimenatre și progresarea obezității și a bolilor netransmisibile) și Agenția Națională pentru Siguranța Alimentelor în procesul de monitorizare a declarației nutriționale aplicate pe produsele alimentare și a informării consumatorului cu privire la alergenii care se regăsesc în produsele culinare nepreambalate; * *Operatorii din domeniul alimentar implicați în producerea, ambalarea și etichetarea produselor alimentare și cei antrenați în vânzarea directă către consumator a produselor alimentare nepreambalate*. | | | | | |
| **b) Explicați succint cum (prin ce metode) s-a asigurat consultarea adecvată a părţilor** | | | | |  |
| Anunțul de inițiere a elaborării proiectului dat a fost plasat pe site-ul Ministerului Sănătății la compartimentul *Transparență decizională*, la rubrica *Proiecte de documente*. La fel, în conformitate cu art. 5 și 9 din Legea nr. 239/2008 privind transparenţa în procesul decizional, precum și a pct.11 subpct.3), din Metodologia de analiză a impactului în procesul de fundamentare a proiectelor de acte normative aprobată prin Hotărârea de Guvern nr.23/2019, Analiza Impactului de Reglementare va fi transmisă pentru examinare și consultare părților menționate la pct. 6 a) și va fi plasată pentru consultări publice pe pagina web a Ministerului.  Prin urmare, Analiza Impactului de Reglementare însoțită de proiectul propriu-zis urmează a fi avizat de către autoritățile și instituțiile interesate, conform listei stipulate în Cererea privind înregistrarea de către Cancelaria de Stat a proiectului respectiv, care urmează a fi anunțat în cadrul ședinței secretarilor de stat. | | | | | |
| **c) Expuneți succint poziţia fiecărei entităţi consultate față de documentul de analiză a impactului şi/sau intervenţia propusă (se expune poziția a cel puțin unui exponent din fiecare grup de interese identificat)** | | | | |  |
|  | | | | | |
| **Anexă**  **Tabel pentru identificarea impacturilor** | | | | | |
| **Categorii de impact** | | **Punctaj atribuit** | | | |
|  | | *Opțiunea*  *propusă* | *Opțiunea alterativă 1* | *Opțiunea alterativă 2* | |
| **Economic** | | | | | |
| costurile desfășurării afacerilor | | -1 | 0 |  | |
| povara administrativă | | 0 | 0 |  | |
| fluxurile comerciale și investiționale | | 0 | 0 |  | |
| competitivitatea afacerilor | | 2 | 0 |  | |
| activitatea diferitor categorii de întreprinderi mici și mijlocii | | 2 | 0 |  | |
| concurența pe piață | | 1 | 0 |  | |
| activitatea de inovare și cercetare | | 0 | 0 |  | |
| veniturile și cheltuielile publice | | 0 | 0 |  | |
| cadrul instituțional al autorităților publice | | 1 | 0 |  | |
| alegerea, calitatea și prețurile pentru consumatori | | 2 | 0 |  | |
| bunăstarea gospodăriilor casnice și a cetățenilor | | 0 | 0 |  | |
| situația social-economică în anumite regiuni | | 0 | 0 |  | |
| situația macroeconomică | | 0 | 0 |  | |
| alte aspecte economice | | 0 | 0 |  | |
| **Social** | | | | | |
| gradul de ocupare a forței de muncă | | 0 | 0 |  | |
| nivelul de salarizare | | 0 | 0 |  | |
| condițiile și organizarea muncii | | 0 | 0 |  | |
| sănătatea și securitatea muncii | | 0 | 0 |  | |
| formarea profesională | | 0 | 0 |  | |
| inegalitatea și distribuția veniturilor | | 0 | 0 |  | |
| nivelul veniturilor populației | | 0 | 0 |  | |
| nivelul sărăciei | | 0 | 0 |  | |
| accesul la bunuri și servicii de bază, în special pentru persoanele social-vulnerabile | | 0 | 0 |  | |
| diversitatea culturală și lingvistică | | 0 | 0 |  | |
| partidele politice și organizațiile civice | | 0 | 0 |  | |
| sănătatea publică, inclusiv mortalitatea și morbiditatea | | 3 | 0 |  | |
| modul sănătos de viață al populației | | 3 | 0 |  | |
| nivelul criminalității și securității publice | | 0 | 0 |  | |
| accesul și calitatea serviciilor de protecție socială | | 0 | 0 |  | |
| accesul și calitatea serviciilor educaționale | | 0 | 0 |  | |
| accesul și calitatea serviciilor medicale | | 0 | 0 |  | |
| accesul și calitatea serviciilor publice administrative | | 0 | 0 |  | |
| nivelul și calitatea educației populației | | 0 | 0 |  | |
| conservarea patrimoniului cultural | | 0 | 0 |  | |
| accesul populației la resurse culturale și participarea în manifestații culturale | | 0 | 0 |  | |
| accesul și participarea populației în activități sportive | | 0 | 0 |  | |
| discriminarea | | 0 | 0 |  | |
| alte aspecte sociale | | 0 | 0 |  | |
| **De mediu** | | | | | |
| clima, inclusiv emisiile gazelor cu efect de seră și celor care afectează stratul de ozon | | 0 | 0 |  | |
| calitatea aerului | | 0 | 0 |  | |
| calitatea și cantitatea apei și resurselor acvatice, inclusiv a apei potabile și de alt gen | | 0 | 0 |  | |
| biodiversitatea | | 0 | 0 |  | |
| flora | | 0 | 0 |  | |
| fauna | | 0 | 0 |  | |
| peisajele naturale | | 0 | 0 |  | |
| starea și resursele solului | | 0 | 0 |  | |
| producerea și reciclarea deșeurilor | | 0 | 0 |  | |
| utilizarea eficientă a resurselor regenerabile și neregenerabile | | 0 | 0 |  | |
| consumul și producția durabilă | | 0 | 0 |  | |
| intensitatea energetică | | 0 | 0 |  | |
| eficiența și performanța energetică | | 0 | 0 |  | |
| bunăstarea animalelor | | 0 | 0 |  | |
| riscuri majore pentru mediu (incendii, explozii, accidente etc.) | | 0 | 0 |  | |
| utilizarea terenurilor | | 0 | 0 |  | |
| alte aspecte de mediu | | 0 | 0 |  | |
| *Tabelul se completează cu note de la -3 la +3, în drept cu fiecare categorie de impact, pentru fiecare opțiune analizată, unde variația între -3 și -1 reprezintă impacturi negative (costuri), iar variația între 1 și 3 – impacturi pozitive (beneficii) pentru categoriile de impact analizate. Nota 0 reprezintă lipsa impacturilor. Valoarea acordată corespunde cu intensitatea impactului (1 – minor, 2 – mediu, 3 – major) față de situația din opțiunea „a nu face nimic”, în comparație cu situația din alte opțiuni și alte categorii de impact. Impacturile identificate prin acest tabel se descriu pe larg, cu argumentarea punctajului acordat, inclusiv prin date cuantificate, în compartimentul 4 din Formular, lit. b1) și, după caz, b2), privind analiza impacturilor opțiunilor.* | | | | | |

1. <https://consulting.md/rom/statistici-si-publicatii/infografic-eticheta-vina-n-are-cati-dintre-moldoveni-o-analizeaza> [↑](#footnote-ref-1)
2. A Meta-Analysis of Food Labeling Effects on Consumer Diet Behaviors and Industry Practices: <https://www.sciencedirect.com/science/article/abs/pii/S0749379718323572?fbclid=IwAR09CniShqfth0POmikHDXa67exWYZQ-0UTnepipaQJV0FdvbRcrzKeVM5g> [↑](#footnote-ref-2)
3. Food allergy risks and dining industry – an assessment and a path forward: <https://www.ncbi.nlm.nih.gov/pmc/articles/PMC10090668/?fbclid=IwAR3ZD4uxI_ZkU1ZLsIjIipLxDXlF0l9dvrSAZHjw_it2UzbzVQ7aBheviTc#B10> [↑](#footnote-ref-3)
4. Boyd M. Serving up allergy labeling: mitigating food allergen risks in restaurants: <https://heinonline.org/HOL/LandingPage?handle=hein.journals/orglr97&div=6&id=&page=> [↑](#footnote-ref-4)
5. Turner PJ, Gowland MH, Sharma V, Ierodiakonou D, Harper N, Garcez T, et al. Increase in anaphylaxis-related hospitalizations but No increase in fatalities: an analysis of UK national anaphylaxis data: <https://pubmed.ncbi.nlm.nih.gov/25468198/> [↑](#footnote-ref-5)
6. <https://www.fao.org/documents/card/en?details=c64f1d8b-4c18-42e5-9893-b966357e054f%2f> [↑](#footnote-ref-6)
7. <https://ciqual.anses.fr/?trk=public_post_share-update_update-text> [↑](#footnote-ref-7)
8. <https://fdc.nal.usda.gov/> [↑](#footnote-ref-8)
9. <https://legislatie.just.ro/Public/DetaliiDocument/243233> [↑](#footnote-ref-9)
10. <https://www.food.gov.uk/business-guidance/food-allergen-labelling-and-information-requirements-technical-guidance-part-2-guidance-for-businesses-providing-non-prepacked?fbclid=IwAR3c_lM6QipG52M6hoW0uI-b7bxqcy9e_yaS_XS29AIgKPPRYnBPwTILq44> [↑](#footnote-ref-10)
11. <https://erudus.com/industry-resources/allergyicons/?fbclid=IwAR08K_x3kQKnbYzIQLFtMCtKfjuRKe3rYBRvZaa6i9MLu2jjeWiZVnLBq2o> [↑](#footnote-ref-11)